3 geskiet: Klagte teen boer gelos | Netwerk24
3 geskiet: Klagte teen boer gelos
Deur Alet van der Walt 15 Februarie 2021 17:25
Een van die drie mense wat kort ná die aanval op Pieter Swart (37), 'n boer van Kroonstad, in hegtenis geneem is, het in 'n bekentenis Swart se weergawe van Donderdag se gebeure bevestig.
Só sê adv. Piet Pistorius wat Maandag saam met 'n plaaslike prokureur, F.C. Schilling, Swart in die hof sou verteenwoordig indien hy van moord aangekla sou word.
F.C. Schilling, 'n prokureur van Kroonstad, by Pieter Swart, sy kliënt, kort nadat Swart gehoor het hy gaan nie meer vervolg word nadat hy drie aanvallers doodgeskiet het nie. Foto: Alet van der Walt
Swart het Donderdag omstreeks 08:30 hulp op 'n veiligheidsgroep gevra en gesê dat hy drie mense geskiet het wat hom op sy plaas, Boskoppie, aangeval het.
Boere, die buurtwag en die polisie het nog drie mense in die omgewing in hegtenis geneem wat moontlik met die aanval verbind kan word.
Twee van die mense is egter vrygelaat omdat daar nie genoeg bewyse teen hulle is nie, maar die derde persoon het 'n bekentenis afgelê.
Swart is in die ongevalleafdeling van 'n plaaslike hospitaal behandel vir 'n steekwond in sy gesig, maar is toe self in hegtenis geneem op drie aanklagte van moord.
Ek het nog nooit gehoor dat iemand toegesluit word wat net homself verdedig het nie.
Schilling sê dit was duidelik dat die polisie Swart oor die naweek wou toesluit, maar hy kon Vrydag reël dat Swart in die hospitaal opgeneem word omdat hy beseer is.
Swart was die naweek onder polisiebewaking in die hospitaal.
Maandagoggend is hy na die landdroshof in Kroonstad gebring en teen middagete het dit bekend geword dat die direkteur van openbare vervolging (DOV) beslis het dat daar nie enige rede is vir waarom hy vervolg moet word nie.
Dit volg nadat die polisie Vrydag in 'n mediaverklaring gesê het Swart se weergawe verskil van dit wat die polisie op die toneel opgemerk het.
Pistorius sê die feit dat Swart onregmatig aangehou is was vir hom 'n geweldige skok ná die trauma van die aanval.
"Ek het nog nooit gehoor dat iemand toegesluit word wat net homself verdedig het nie," sê Pistorius.